정조 8년
甲辰六月十五日卯時。上御宣政殿。諸承旨持殿最入侍時。行都承旨沈豐之。行左承旨李敬養。行右承旨朴祐源。左副承旨趙鼎鎭。右副承旨安聖彬。同副承旨李文源。記事官沈晉賢。假注書朴能源。記事官李崑秀尹行任。檢校直閣金載瓚。以次進伏訖。上曰。各道殿最。京司褒貶俱到。而惟訓局貶坐。以都提調之不進。尙未擧行。京司姑舍。諸道貶目。先爲讀奏。可也。豐之文源讀奏。上命書傳敎曰。纔遣史官。苦待回奏。卽見卿書啓。大失所圖。其中六字。以卿地處。尙可輕發此語。此書啓萬一謄布朝紙。勢不得一味强督。元書啓還付承宣。傳諭之行。卿須諒之諒之。俄下敦諭。不啻諄複。開坼亦未免因此過時。卿若念及於此。豈用一向苦辭。予旣以訓局貶目入啓後。始可開坼。設言於卿。到今予豈可二三其說。急於敦迫。未暇長語。切冀卿之勿復辭巽。斯速赴坐事。入侍承旨。更爲傳諭。貶坐罷後。造朝之意。一體傳諭。仍下敎曰。左承旨使之卽爲往還。書啓使院隷。中路持來。敬養承命出去。上曰。承旨今幾往還。注書出去催促。可也。晉賢承命出傳。敬養回奏曰。判府事勢難入來。聖敎之下。不勝惶懍云矣。文源曰。判府事今方胥命於金吾云矣。上曰。判府事引義過矣過矣。予於判府。無一毫未孚之意。自引何至若是乎。再三敦諭。足見予誠。而然猶不諒。至有金吾胥命之擧。此非意慮之所未及。今日乃褒貶開坼日。故予已曉起。尙無朝食之暇。判府聞此。若不惠然肯來。則雖金吾。予將躬駕以迎。注書持此書啓批旨。卽速馳往。以入來聽面諭之意。傳諭。仍與偕來。可也。晉賢承命往還。以判府事來詣閤外之意。仰奏。上曰。入侍。可也。晉賢出傳。與判府事徐命善偕入進伏。上曰。今日之屢次敦諭。非不知有若督迫者。然而不如是。卿必無入來之理。此豈予樂爲哉。誠出於不得已也。命善涕泣以奏曰。臣遭人言。不滿十日。迫於嚴命。再登筵席。揚揚冒沒。有若平常無故者然。臣雖不敢以大臣自處。而微末庶官。尙且有一段廉隅。則臣之去就。豈不爲一世之所笑罵乎。臣非不知匹夫之諒。死亦難改。而一向違傲。義所不安。故玆不得不隨史官偕入。情勢之有無。姑捨勿論。朝家重廉防之節。未免緣臣而壞了。臣情到此。其亦窮且隘矣。今若寅緣事會。冒沒出脚。褒貶一營之軍校。略無顧忌。則臣雖無恥。人將謂何。有靦面目。生不如死。若俯賜體諒。俾蒙終始全保之恩。則不勝大願矣。上曰。予之所以一向敦迫。非有他也。不如是則卿便以今番事。永作引義之端。終無行公之日。此所以至再至三。必欲其造朝而後已者。豈爲他哉。訓局貶坐。非曰有大段關係。而今若不因此事會而迫出。則卿之進身朝端。猝無其路故也。見今太僕廚院。皆已擧行。而惟訓局褒貶。尙未爲之。暫時赴坐。何損於卿耶。卿一向自引。無意行公。故予不得不屢煩辭敎。期於必致。將至有躬駕以迎之擧。卿試思之。李判府所遭。豈卿之比哉。不足道三字。此是前古所無之譏斥。不啻倍蓰於卿之所遭。而卿之處義。則乃反有過於李判府耶。且金奉朝之被彈於崔益男也。其所攻斥。可謂無餘地矣。伊時金奉朝。因先朝敦諭。旋卽出仕。卿之所遭。雖云不輕。亦有間於金奉朝。豈可因此而永爲引義乎。噫嘻。試看今日之爻象。世道日趨於汚下。人心殆至於陷溺。國是由是而不明。公議由是而不伸。甚至隄防不嚴。綱紀日紊。今年不如去年。明年甚於今年。眞所謂月異而歲不同也。若此不已。國何以爲國。而幾何不至於喪亡乎。靜思厥由。莫非予否德之致。亦不能無慨於今之在廷諸臣。大抵國之所倚以爲治者。惟輔相也。今則不然。上自大臣。下至庶僚。好惡不循公議。趨向只視時機。黑白不欲分明。朱紫易至相混。有千岐紛爭之端。無一段秉執之義。今日之是甲而非乙者。明日則反是乙而非甲。毋論事之曲直。義之當否。苟時套之稍變則不憚屈己見以趨之。殆若中無所主者然。如是而尙何望世道之底定。人心之歸一也。命善曰。朝象之致此。世道之如此。一則臣罪。二則臣罪。是豈今日諸相之過哉。臣之相職。前後六七年。居首揆。又是三載。無一事仰副隆寄。無一分仰體聖意。致使朝綱而日壞。國事而日非。今承縷縷責敎。誠萬萬惶懍矣。若先治臣罪。以爲懲礪之道。則今日在廷之臣。或者知所恐懼戒愼。有裨益於世道。惟願速被嚴誅。以謝公議矣。上曰。卿之引義。可謂太過矣。夫有國而後。有卿等之身。今之大臣。如能先公後私。奮發事功。則豈有委靡頹惰。如今日乎。此不但責之於卿一人也。時任諸大臣。亦所慨然矣。予之所以處今日世道者。似是似非。若存若無。此豈予無辨別而然哉。蓋緣今之朝象。有若病者之客邪外侵。元氣內虛。六君子湯旣不可用。大承氣湯亦不得試者然。故予亦無所施爲於其間矣。今則人心波蕩。世道騷擾。如是而任置不動。心亦所不忍。予何難奮發振勵。而治其源委乎。丙丁之間。巨室大族。多干天誅。予於其時。亦嘗談笑而處之。今此爲害於世道者。予豈或畏之哉。第恐畢竟受害。在於朝廷。無一完人。至於張空拳而坐耳。今若有一介臣。擔荷世務。任怨謗不爲身謀。則已漓之風俗。可使敦厚。已壞之紀綱。可使振擧。此則大僚之責任。而環顧一世。孰肯奮不顧身。以斯世爲己任者。且以蔡濟恭事言之。大臣三司之譁而攻之者。何嘗有眞贓之現露者乎。若果有眞箇負犯之彰著者。則雖流放竄殛之典。予何所惜也。一自尹得孚疏出後。一倍諠騰。不知其疏中何句語之有依俙彷彿於干連者。而如是靳靳不已乎。誠亦異矣。予之向日宮筵下敎。不啻縷縷。意謂有一半分之益於世道矣。以今觀之。適足爲不逞之徒。乘間交構之階。彼尹得孚。顧何足誅也。此必有欲售網打之計者。因此事機。以交構卿與金領府者也。卿等若請討此輩。則予雖善於含容。不果殺人。亦當劓殄滅之。無遺類也。夫人臣之得君其專。則人必欲百端沮戲戕害而後已。此勢所必至。理有固然。卿何必以此所遭。永爲自引之端乎。若以所遭論之。豈有如洪奉朝之被彈於韓瑜者乎。其所臚列。皆人臣所不堪者。而猶且不以是決去就。況卿地處。自別他人乎。命善曰。臣聞此下敎。臣之前後誤國之罪。彰著無餘。眞所謂萬殞猶輕也。臣雖不肖無狀。最出人下。而顧其職則具瞻耳。自古大臣之有所遭者。被彈未幾。無有旋卽冒出之人。臣若黽勉承膺。便同平人。則淸議之竊罵。姑置勿論。雖輿儓下賤。豈不唾鄙乎。此臣所以屢事違逋。上貽憂慮。非不知分義之轉益惶懍。而目下情勢。不得不如此。伏乞少賜寬假。俾得復廁於人數中。是臣區區之願也。上曰。昔我宣祖下敎曰。予願入李珥之黨。予嘗欽仰乎聖意矣。是非邪正。固自相殊。則爲人主者。豈可不別白指敎。明示好惡乎。但近日事。予誠不知諸臣之所以爭執矣。觀今爻象乖戾。景色愁慘。好惡不公。是非不明。以此擧動。不知國勢之歇泊於何處。此則咎實在予。而亦由於輔相之不誠。予縱言之。將何補哉。惟朝夕待亡而已。思之及此。寧欲無言。且人必自侮而後。人侮之。雖卿安能事事盡善。其自今毋思自引之端。益勉自重之道。國耳忘家。公耳忘私。是予所望於卿也。命善曰。臣連承不敢聞之下敎。精神抑塞。莫知所以爲對也。臣之情勢。雖甚難安。謹當依聖敎赴坐矣。等一番赴坐。非是出脚。開坐畢後。又不得不如前日之爲。只冀曲賜諒察。俾卒生成之澤焉。上曰。赴坐便是行公。此後豈可更爲自引之計乎。見今李判府所帶藥院提擧之任。當有許副之日。卿必爲之矣。命善曰。以臣情地。決不可冒膺此任。儻蒙體諒之恩。則不勝至願矣。遭罹如此。而復廁周行。則非但一世之指目。雖今日入侍諸臣。將謂臣何如人乎。仍下敎曰。吏兵判入侍。賤臣承命出。與兵曹判書徐有隣。吏曹判書李在簡偕入進伏。上謂命善曰。吏兵判聞卿之處義。亦必以爲過當矣。仍下敎曰。判府事今日處義。吏兵判以爲如何。在簡曰。判府事引義。誠太過矣。有隣曰。聖敎若是勤摯。判府事出仕後。事面可正矣。上曰。予非不諒大臣之情勢。而今玆之擧。外面雖若敦迫。其實則責之以誠實底道理。此乃所以敬大臣。非爲其虛禮也。敷心以告。而情志未通。臨軒以企。而誠信不孚。此予所以不得已而有躬駕以迎之敎也。命善曰。臣雖頑如木石。豈不知仰戴敦勉之聖意乎。但晏然行公。仍因冒出。則是誠不識人間羞恥事者。一身之惶愧。非所自恤。朝家重廉防之義。由是大壞。豈不有駭於四方觀瞻乎。縱臣不自爲恥。人必以放恣無忌目之。堂堂聖朝。亦豈不貽羞乎。惟伏望哀之憐之。矜之恤之。使得復起爲人。而自立於天壤之間焉。上曰。從古大臣之被人言也。非權勢則曰威福。此非獨卿一人。有此所遭也。雖以銓衡之臣言之。任進退黜陟之責。若以此被彈者。便皆引義而決去。則是必將空國而後已。況卿地處。異於他人乎。此非予私護於卿者也。命善曰。優容言官。自是帝王之盛節。況言官所論。於臣身。爲頂門上一針。臣雖無狀。豈有一毫怨惡之心哉。惟當受以爲罪。而自顧私計。只有杜門自靖。縮伏訟愆。如令迫於嚴命。出而揚揚。則不但物情之大駭。世間一脈公議。亦自不泯。誰能諒臣之情恕臣之罪乎。上曰。古語云治國必先內修外攘。夫朝廷者。四方之所取正。而表端則影直。故觀遠臣。必自近臣始。今日朝象之致此。苟究其源。非獨大臣之咎。雖承旨玉堂。皆以姑息爲務。無一人以直道事君。事之不誠。孰甚於此。此予所以慨然於在廷諸臣矣。予未知時機之何如。而是非顚倒。義理眩亂。雖欲以干戚之舞。解平城之圍。其勢誠難矣。予不能伈泄以度。故頃於諭大臣之批。以積忤二字說去矣。此亦爲諸大臣引義之端。故不得不改之矣。命善曰。二字下敎。決非人臣所敢承聞者也。上曰。今曉有事眞殿。仍卽視事。日已向晩。酬應頗勞矣。命善曰。尙不進水剌。伏不勝悶慮。姑使諸臣少退。是所望也。上曰。不必如是矣。命善曰。臣旣承未進水剌之敎。敢此先退。當往參貶坐。而此後則俾得自處。少伸微諒。不勝大願矣。上命退。命善先退。豐之曰。日已向晩。水剌未進。臣等亦當少退矣。臣方待罪副提調。故敢此仰達矣。上曰。今日世道。無非承旨輩之過也。致使予憂勞至此。而水剌之不進。反以爲慮耶。仍命畢奏褒貶啓目。豐之曰。卽伏見京畿監司沈頤之。原春監司徐鼎修。洪忠監司申大升。黃海監司洪秉纘。慶尙監司李秉模。今春夏等褒貶啓本。則守令無一人居下。殊無嚴明殿最之意。竝推考警責。何如。上曰。依爲之。出擧條文源曰。卽伏見江華留守鄭志儉。平安監司鄭民始。全羅左水使孫相龍。慶尙左水使許𣷯。南兵使李明運。北兵使申大謙。今春夏等褒貶啓本。則邊將無一人居下。殊無嚴明殿最之意。推考警責。何如。上曰。依爲之。出擧條文源曰。卽伏見統制使李漢昌。今春夏等褒貶啓本。則知世浦萬戶吳興德題目。宜置下考。而置諸中考。致勤點下。殊無嚴明殿最之意。推考警責。何如。上曰。依爲之。出擧條豐之敬養鼎鎭聖彬曰。注書尹行任沈晉賢。今春夏等褒貶題目。宜置中考。而置諸上考。致勤點下。臣等惶恐待罪之意。敢此。仰達矣。上曰。依爲之。出擧條上命退。諸臣以次退出。